বরাক রাজ্য আন্দোলন

**বরাক রাজ্য আন্দোলন** হল ভারত প্রজাতন্ত্রের অভ্যন্তরে একটি পৃথক রাজ্য গঠনের লক্ষ্যে বিভিন্ন ব্যক্তি, সংগঠন ও রাজনৈতিক দল দ্বারা সংগঠিত সামাজিক-রাজনৈতিক কর্মকাণ্ডের সমষ্টি। প্রস্তাবিত এই রাজ্যটি বর্তমান আসাম রাজ্যের সেইসব অঞ্চল নিয়ে গঠিত হবে যেগুলি বরাক নদীর অববাহিকার অন্তর্গত (অবশিষ্টাংশ যা ব্রহ্মপুত্র নদের অববাহিকায় পড়ে, তার বিপরীতে); এই অঞ্চলটি বরাক উপত্যকা নামে একটি স্বতন্ত্র ভৌগোলিক-সাংস্কৃতিক অঞ্চল হিসেবে পরিচিত। প্রস্তাবিত রাজ্যটি মোটামুটিভাবে আসামের তিনটি দক্ষিণাঞ্চলীয় জেলা—কাছাড়, হাইলাকান্দি ও করিমগঞ্জ—পাশাপাশি ডিমা হাসাও-এর কিছু অংশ নিয়ে গঠিত হবে। কিছু সর্বাধিকবাদী সংজ্ঞা অনুযায়ী, সম্পূর্ণ বা আংশিকভাবে বাংলাভাষী-অধুষিত হোজাই জেলাকে (যার জন্য ভৌগোলিক ধারাবাহিকতা রক্ষার খাতিরে ডিমা হাসাও জেলাকে সম্পূর্ণভাবে অন্তর্ভুক্ত করার প্রয়োজন হবে) এবং সম্ভবত মণিপুর রাজ্যের জিরিবাম জেলাকেও এর অন্তর্ভুক্ত করার দাবি করা হয়। এই অঞ্চলটি ঘন ক্রান্তীয় অরণ্যে আবৃত এবং চা, তেল, প্রাকৃতিক গ্যাস ও পাটের মতো প্রাকৃতিক সম্পদে সমৃদ্ধ। সমগ্র উপত্যকাজুড়ে প্রায় ১২৫টি চা বাগান রয়েছে। ভারতের পেট্রোলিয়াম ও প্রাকৃতিক গ্যাস মন্ত্রী হরদীপ সিং পুরী এক সফরে উল্লেখ করেছেন যে এই অঞ্চলটি প্রাকৃতিক গ্যাসে সমৃদ্ধ এবং আরও বলেন যে, *যদি সেই বিপুল মজুতকে সঠিকভাবে ব্যবহার করা হয়, তবে তা স্থানীয় শিল্প ও কর্মসংস্থানকে নিশ্চিতভাবে বৃদ্ধি করবে*।
## পৃথক রাজ্য দাবি

১৯৬০-এর দশকের বিখ্যাত বাংলা ভাষা আন্দোলনের পর থেকে উপত্যকায় পৃথক রাজ্যের দাবিটি আরো জোরালোভাবে উত্থাপিত হয়; যে আন্দোলনে উপত্যকায় বাংলা ভাষা ও সংস্কৃতি রক্ষায় ১১জন বাঙালি প্রাণ হারান। উদাহরণস্বরূপ, ১৯৫৪ সালে কাছাড় রাজ্য পুনর্গঠন কমিটি পূর্বাচল নামে একটি নতুন রাজ্য গঠনের দাবি নিয়ে রাজ্য পুনর্গঠন কমিশনের কাছে স্মারকলিপি জমা দেওয়ার সিদ্ধান্ত নেয়। এরপর ১৯৫৫ সালে ভারতের রাজ্য পুনর্গঠন কমিশনের কাছে একটি স্মারকলিপি জমা দেওয়া হয়।

তবে, একই বছর রাজ্য পুনর্গঠন কমিশন একটি প্রতিবেদনে এই সিদ্ধান্তে উপনীত হয় যে একটি পৃথক রাজ্যের ধারণাটি তেমন যৌক্তিক নয়, কারণ সেই সময় অঞ্চলটির প্রাকৃতিক সম্পদ পর্যাপ্ত ছিল না, পৃথক রাজ্যের প্রয়োজনীয়তা পূরণের জন্য বরাক উপত্যকার জনসংখ্যা ছিল অত্যন্ত কম এবং মোট আয়তনও আসামের তখনকার পার্শ্ববর্তী জেলাগুলি—যেমন ১. নাগা হিল্স, ২. খাসি হিল্স, জৈন্তিয়া হিল্স ও গারো হিল্স, ৩. উত্তর-পূর্ব সীমান্ত অঞ্চল (NEFA), ৪. লুসাই হিল্স—এর চেয়ে কম ছিল; পরবর্তীতে এই অঞ্চলগুলি যথাক্রমে ১৯৭১ ও ১৯৮৭ সালের উত্তর-পূর্বাঞ্চলীয় অঞ্চল (পুনর্গঠন) আইনের অধীনে আলাদা আলাদা রাজ্যে পরিণত হয়।
### বর্তমান পরিস্থিতি

পৃথক রাজ্যের এই দাবিকে এগিয়ে নিয়ে যাচ্ছে বরাক ডেমোক্র্যাটিক ফ্রন্ট-এর প্রধান সমন্বয়ক শ্রী প্রদীপ দত্ত রায়, যিনি উপত্যকায় *অল কাছাড় করিমগঞ্জ হাইলাকান্দি স্টুডেন্টস অ্যাসোসিয়েশন* (ACKHSA)-এর প্রতিষ্ঠাতা সভাপতিও। *ইউনিয়ন টেরিটোরি ডিমান্ড কমিটি* (UTDC) নামে আরেকটি সংগঠন ১৯৬০-এর দশক থেকেই উপত্যকাটির জন্য পৃথক কেন্দ্রশাসিত অঞ্চলের মর্যাদার দাবি করে আসছে। ৭ সেপ্টেম্বর, ২০২৩-এ, অসমের মুখ্যমন্ত্রী **[[হিমন্ত বিশ্ব শর্মা]]** শিলচরে একটি সমাবেশে ভাষণ দিয়ে দৃঢ়ভাবে জানান যে, *বরাক উপত্যকার মানুষ যদি বিভাজন চায়, আমি সেই দাবির বিরোধিতা করব না।* যাইহোক, তিনি বরাক উপত্যকায় তাঁর সফরের সময় যে প্রচলিত অনুভূতির সম্মুখীন হন তা পুনরায় নিশ্চিত করে উপসংহারে বলেন, *আমি যখনই এসেছি, বরাক উপত্যকার মানুষরা আমাকে বলেছেন যে তারা অসমের অংশ হিসেবে থাকতে চান এবং পৃথক বরাকের সমর্থকদের কথা শুনতে চান না।* এর প্রেক্ষিতে, বরাক ডেমোক্র্যাটিক ফ্রন্ট (BDF) পরের দিন, অর্থাৎ ২০২৩ সালের ৮ সেপ্টেম্বর একটি সাংবাদিক সম্মেলন অনুষ্ঠিত করে এবং বিচ্ছিন্নতার আহ্বানে অস্পষ্ট সমর্থন প্রদানের জন্য মুখ্যমন্ত্রীকে অভিনন্দন জানায়। ২০২৩ সালের ২৭ সেপ্টেম্বর, বরাক ডেমোক্র্যাটিক ফ্রন্ট এর সদস্যরা কলকাতা প্রেস ক্লাবে একটি সাংবাদিক সম্মেলন অনুষ্ঠিত করে বরাক উপত্যকার বাসিন্দাদের দীর্ঘদিনের অভিযোগগুলির উপর আলোকপাত করে অসম থেকে পৃথক *পূর্বাচল* নামে একটি নতুন রাজ্য গঠনের জন্য জনসমর্থন আদায়ের চেষ্টা করেন। ২০২৩ সালের ২৯ নভেম্বর, পৃথক বরাক রাজ্যের দাবিটি প্রধানমন্ত্রী এবং স্বরাষ্ট্রমন্ত্রীর কার্যালয়ের সামনে উত্থাপিত হয় এবং বরাক ডেমোক্র্যাটিক ফ্রন্টের সদস্যরা ভারতীয় সংসদে একটি স্মারকপত্রও জমা দেন।

২৬ ডিসেম্বর ২০২৩-এ শিলচরের বিভিন্ন এলাকায় বরাক ডেমোক্র্যাটিক ফ্রন্ট (BDF) কর্তৃক বিলবোর্ড স্থাপন করা হয়। এগুলিতে এমন বার্তা দেওয়া হয় যে কেন বরাক উপত্যকার একটি পৃথক রাজ্য হওয়া প্রয়োজন এবং উপত্যকায় বিদ্যমান সকল সামাজিক-অর্থনৈতিক ও রাজনৈতিক সমস্যার সমাধানের একমাত্র উপায় হচ্ছে বিচ্ছিন্নতা বা পৃথক রাজ্য গঠন। বার্তাগুলিতে আরও দৃঢ়তার সাথে উল্লেখ করা হয় যে রাজ্য সরকারের দ্বারা বরাক উপত্যকা উপেক্ষিত হয়েছে, যা এর উন্নতি ও সমৃদ্ধিতে বাধা সৃষ্টি করছে। এছাড়াও, উপত্যকায় বেকারত্ব এবং পর্যাপ্ত চিকিৎসা সুবিধার অভাবকে একটি প্রধান সমস্যা হিসাবে চিহ্নিত করা হয়।

২৮ ডিসেম্বর ২০২৩-এ বরাক ডেমোক্র্যাটিক ফ্রন্টের প্রধান সমন্বয়ক শ্রী প্রদীপ দত্ত রায় একটি স্পষ্ট চ্যালেঞ্জের মাধ্যমে রাজ্য সরকারের কাছে একটি প্রস্তাব রেখেছেন, যা এই আন্দোলনের গতিপথ পরিবর্তন করার সম্ভাবনা রাখে। তিনি মিডিয়াকে জানান একথা উল্লেখ করে যে— *অসম সরকারকে একটি গণভোট পরিচালনা করা উচিত! যদি ৯০% মানুষ পৃথকীকরণের বিপক্ষে ভোট দেয়, আমরা তৎক্ষণাৎ আমাদের দাবি প্রত্যাহার করব*। পাশাপাশি পৃথক বরাক রাজ্যের দাবি মেটানোর দায় সরকারের উপরেই ন্যস্ত করেন তিনি।

## আরও দেখুন
* ভারতের প্রস্তাবিত রাজ্য ও কেন্দ্রশাসিত অঞ্চল
## তথ্যসূত্র

বিষয়শ্রেণী:ভারতে বিচ্ছিন্নতাবাদ
বিষয়শ্রেণী:আসামের রাজনীতি